Tatjana Mihhailova-Saar

**Tatjana Mihhailova-Saar** (sündinud 19. juunil 1983 Kaliningradis Vene NFSV-s) on vene rahvusest Eesti meelelahutaja, poplaulja ja näitleja. Ta on kasutanud esinejanime **Tanja**. 

Ta esindas Eestit 2014. aasta Eurovisiooni lauluvõistlusel enda kirjutatud looga "Amazing".

## Elukäik
Kui ta oli kahekuune, kolis pere Eestisse. Tema lapsepõlv möödus Kohtla-Järvel. 

Laulma hakkas lapsena. Ta on osalenud lauluvõistlustel ja festivalidel Eestis, Ukrainas ja Venemaal. Ta võitis 1998. aastal Lätis Jurmalas peetud võistluse "Utrennaja zvezda" ja osales 2002. aastal Baltimaade lauluvõistlusel "Fizz Superstar 2002". 

Kuna Tanja Mihhailovat ei võetud muusikakooli vastu, astus ta Viljandi Kultuuriakadeemiasse ja lõpetas selle 2005. aastal tantsu erialal. Viljandi Kultuuriakadeemias õppis ta selgeks ka eesti keele. 

Vaatamata muusikakoolist saadud hinnangule, et tal puudub muusikaline kuulmine, on ta lauljana osalenud laulufestivalidel ja konkurssidel ning andnud välja mitu albumit. Lauljatee alguses arvas Mihhailova, et Eesti muusikamaastikul ei ole venelasena võimalik läbi lüüa, kuid on hiljem meelt muutnud. Et Eestis ükskõik mis alal edu saavutada, on tema arvates siiski vaja eesti keelt osata. 

Ta töötab õhtujuhina, lavastab üritusi, on õpetanud lavalist liikumist Birgit Sarrapile ja oli aastatel 2021–2022 üks saatejuhte raadiojaamas Sky Plus.

## Loominguline tegevus
Mihhailova-Saar on kuulunud mitmesse ansamblisse, astunud üles solistina, mänginud muusikalides ning osalenud telesaadetes ja muudes meelelahutusprojektides.

### Nightlight Duo
Koos laulja Ly Lumistega moodustas Mihhailova 2001. aastal dueti Nightlight Duo, mille produtsent oli Gunnar Loho. Duett andis välja albumid "Jäljed liival" (2001) ja "La Fiesta del sol" (2002). "Jäljed liival" võitis auhinna kategoorias "Aasta uustulnuk 2002".

#### Eurolaulu võistlusel
Ansambel osales kahel korral lauluvõistlusel Eurolaul. 2002. aastal tuli duett teiseks lauluga "Another Country Song" ja 2003. aastal neljandaks lauluga "I Can B the 1". Nightlight Duo lõpetas tegevuse 2004. aastal, kui Ly Lumiste jäi lapseootele.

### JZ Belle

Koostöös produtsendi ja helilooja Timo Vendtiga lõi Mihhailova 2005. aastal ansambli JZ Belle. Esimese albumi pealkirjaks oli ansambli nimi, album sisaldas 1970. aastate klassikaliste tantsupalade kavereid. JZ Belle teine album "Teemant" sisaldas Timo Vendti, Mihkel Mattiseni ja Tanja Mihhailova enda kirjutatud eestikeelseid lugusid. Album ilmus 2006. aastal.

### The Swingers
Aastatel 2008–2022 kuulus Mihhailova ühe vokaalsolistina ansamblisse The Swingers. Ta lahkus sealt, kuna soovis senisest rohkem tegelda heliloomingu ja oma sooloprojektidega.

### Soolokarjäär
Mihhailova sooloalbum "Gemini" ilmus 12. novembril 2012. Albumi pealkiri on tulnud Mihhailova sodiaagimärgist – Kaksikud. Enamik laule plaadil on ingliskeelsed, ainult koos Mikk Saarega esitatav duett "Sind ootan ikka veel" on eesti keeles.

### Muusikalavastused ja meelelahutussaated
Tanja Mihhailova mängis peaosa muusikalis "Fame" (2006) ja kõrvalosa (baleriini) Georg Otsa elust rääkivas mängufilmis "Georg" (2007).

Ta kehastas TV3 telesarjas "Kodu keset linna" (2008–2009) ettekandja Larat.

2010. aastal võistles Mihhailova koos Margus Hansoniga TV3 meelelahutussarjas "Laulud tähtedega". Paar jõudis finaali ning tuli Artur Talviku ja Lenna Kuurmaa järel teiseks. 2011. aastal osales Tanja Mihhailova TV3 saates "Laulupealinn", kus jäi Ott Leplandi järel samuti teiseks. Saates esindas ta Kohtla-Järvet, kus oli möödunud ta lapsepõlv.

Ta on mänginud peategelast Sally Bowlesi Vanemuise teatri muusikalis "Cabaret" (2012) ning tegi kaasa Pärnus Endla teatri kantrimuusikalis "Viimane kauboi" (2013).

2013. aasta kevadel osales Mihhailova TV3 telesaates "Su nägu kõlab tuttavalt" ja jõudis finaalis kolmandale kohale. Lisaks sellele sai parima liikumise eripreemia Pinki kehastamise eest. Aastatel 2014–2019 oli ta ise üks saate "Su nägu kõlab tuttavalt" kohtunikke.

2022. aastal mängis ta Vanemuise muusikalis "Nunnad hoos", oli saate "Tantsud tähtedega" žüriis ja tegi kaasa kontserdisarjas "Valge gospel". 

## Diskograafia

## Elulooraamat
* Tanja Mihhailova-Saar, Jaana Maling. "Tanja. Milles on süüdi taburet?". Pilgrim, 2020 – kaasautor

## Isiklikku
Tanja Mihhailova abikaasa on laulja Mikk Saar. Nad kohtusid telesaate "Tantsud tähtedega" korraldusmeeskonnas. 2007. aastast koos elanud paar abiellus 2016. aastal Itaalias Toscanas. Pere elab Tallinnas Nõmmel, neil on 2018. aastal sündinud poeg Teodor. Abikaasad on soetanud Hiiumaale maad ning õppinud Luua Metsanduskoolis, kus Tanja Mihhailova-Saar õppis kuus kuud (2020–2021) maastikuehitust.

Tanja Mihhailova foto oli ajakirja Playboy Eesti 2007. aasta detsembrinumbri esikaanel.

Ta valiti 2013. aastal Eesti Toidupanga reklaamnäoks.

Talle meeldib klubi- ja tantsumuusika ning kõndimine. Ta harrastab pilatest.

## Viited

## Välislingid

* 
* Tanja koduleht
* Tanja Mihhailova karjäär veebiportaalis Allstarz (*eesti keeles*)
* Mari Aigro. Tanja Mihhailova mõtleb eesti, aga arvutab vene keeles. Linnaleht (Vanemuise kodulehel), 12. detsember 2009